Pronkssõdur on tagasi Tõnismäel. Virtuaalselt. – Propastop
14.09.2019
Kremlimeelne noorteliikumine on loonud äpi, mis toob Pronkssõduri koos selle ees lõõmava “igavese tulega” virtuaalselt tagasi Tõnismäele. Rakendus loob mulje, nagu paikneks vastuoluline mälestusmärk endiselt oma kunagises asukohas.
Äpi nimega Cyber History saab alla laadida AppStore’ist ja see töötab iPhone nutiseadmetes. Avades rakenduse Tõnismäel ja sihtides telefoniga õigesse suunda, näeb ekraanilt Pronkssõduri mälestusmärki. Asukohapõhise liitreaalsuse abil näeb objekti oma varasemas paiknemiskohas erinevate nurkade alt, väidetavalt sellisena, nagu see algselt oli. Ettevõtmisest on kirjutanud juba Venemaa propagandakanalid, näiteks Izvestija, Regnum, Vzgljad jt.
Projekti on ellu viinud Venemaa liikumine Set (ek Võrk). 2013 asutatud Set on välja kasvanud kremlimeelsest noorteorganisatsioonist Naši (ek Omad), mis sai kurikuulsaks 2007. aastal Eesti-vastaste aktsioonide ja inforünnakute aktiivse osalisena.
Set on seni kogunud tähelepanu erinevate võimutruude kunstiaktsioonidega Venemaal. Näiteks maaliti suvel ühele Moskva majaseinale Krimmi hõivamist ülistav supergraafika. Virtuaalse Pronkssõduri eesträäkijana esineb artiklites Seti liige Gleb Krainik, kes on asutanud näiteks brändi Putinversteher, mis propageerib Venemaa presidendi kujutisega ehteid.
Tundub, et Seti eesmärgiks on olla osaks Kremli pehmest jõust, tekitades provokatiivsete aktsioonidega tähelepanu ja kasvatades nii võimurite populaarsust noorte seas. Sama eesmärki täidavad ka Putini pildiga rõivad, mis eelmisel nädalal Riias müügilt korjati, ent Tallinnas endiselt osta saab.
Pole vist eriline uudis, et liikumine saab oma rahastuse otse Kremlist, mõnedel andmetel 2015. aastal 70 miljonit rubla (ligi 1 miljon eurot).
Propastopi hinnangul on virtuaalse Aljoša puhul tegemist loominguliselt eristuva ja uuendusliku, kuid sisult seda jõhkrama inforünnakuga. See pole ajalooprojekt, vaid Venemaa imperialistlik propagandaaktsioon, mille eesmärgiks Kremli mõju laiendamine ja konfliktide provotseerimine. Sarnased virtuaalsed monumendid luuakse ka Ukrainas ja Poolas – maades, mis püüavad vabaneda nõukogude ajalookäsitlusega kaasnevast propagandasurvest.
Aktsioon on osa Tallinna “vabastamisega” seotud Venemaa mõjutustegevuste paletist, millega Eesti septembris silmitsi seisab. Näiteks juba sel pühapäeval korraldatakse selle sündmuse ettekäändel Moskvas saluut. Eesti-teemaliste propagandalugude kasvu näitab ka monitooringurobot Propamon. Miks punaarmee võitude ülistamine aga Kremlile nii oluline on, saad lugeda sellest postitusest.
Muide, ka Eesti noored on haaratud Kremli patriootilistesse noortepojektidesse. Kirjutasime augustis, kuidas meie koolide lapsed osalevad keeleõppe sild all Kremli ajupesulaagrites.
Pildid: kuvatõmmis rakendusest Cyber History, Gleb Krainik loos viidatud artikli kuvatõmmisel.